
„Begyöpösödöttség” vagy állandóság? – Fejér megye országgyűlési választásokon, Komárom-Esztergom és Veszprém megye összehasonlításában

Munkám során a Közép-Dunántúl megyéinek országgyűlési választási eredményeit és választókerületeit vizsgáltam. A dolgozatomban választókerületi struktúra bemutatása után, a megyék gazdasági helyzetének és településföldrajzi jellegzetességeinek felvázolása után tértem rá a saját eredményeim ismertetésére, a választási eredmények elemzésére. Az derült ki, hogy az országos szinthez hasonlóan a megyében is fokozatosan polarizálódott a politika 2010-ig, így a legtöbb választókerület esetében kialakult egy erős orientáció valamelyik politikai oldal irányába, ugyanakkor ezt az aktuális események valamelyest befolyásolni tudták pl. a pártok koordinált indulásával. 2010 után inkább a fragmentálódás volt a jellemző folyamat. Kiemelendő Beloiannisz település, amely egyedi történelmi háttérrel rendelkezik Magyarországon, ezért vizsgáltam meg, hogy ez a környezet mennyiben maradt meg a baloldalinak a rendszerváltozás után. Azt találtam, hogy az országos eseményekhez hasonlóan 2010-ig dominált majd ezután gyengült a baloldali pártok támogatottsága, de helyi szinten még mindig többszörös támogatással rendelkeztek, mint országos szinten.
A választókerületeket három szempont szerint elemeztem, egyrészt az alakmutatókat használtam a kompaktság megítélésére, másrészt a választópolgárok száma alapján végeztem elemzést, harmadrészt pedig a kisebbségek helyzetét vettem alapul. Az alakmutatók kapcsán azt állapítottam meg, hogy ki lehet szűrni velük a különös alakú választókerületeket, de ezután érdemes más szempontok alapján is megvizsgálni az adott területet, mert kialakításuk hátterét illetően sokszor lehet olyan okot találni – legyen az település-, népesség- vagy természetföldrajzi jellegű –, ami árnyalhatja a helyzet megítélését. A választópolgárok száma alapján történő elemzés a képviselet arányossága szempontjából volt érdekes. Az derült ki, hogy a választópolgárok számának aránya nagyon könnyen csúszik el, amiben közvetlen szerepet játszik a társadalom elöregedése és a migráció, de közvetetten megfigyelhetjük a kisebb területek között meglévő fejlődésbeli egyenlőtlenségeket is. A kisebbségek helyzetét azért vettem bele az elemzésbe, mert az alaptörvény kimondja, hogy lehetőség szerint a kisebbségek érdekeit is figyelembe kell venni a választókerületek kialakításánál. Az elemzésben a német kisebbség kapott kiemelt szerepet, amely a legnagyobb lélekszámú a régióban. Az ő térbeli eloszlásuk kapcsán tettem javaslatot a megyei helyett regionális választókerületek kialakítására.



